A fost confirmat al patrulea caz de coronavirus în România.
Al patrulea caz de infecţie cu Covid 19 a fost confirmat de medici la Timişoara. Este vorba despre un bărbat care a intrat în contact cu o pacientă deja diagnosticată, revenită recent din Italia. Până acum au fost confirmate în România alte trei cazuri de infectare cu coronavirus: unul în Gorj, unul în Timiş şi unul în Maramureş.
"Este vorba despre un bărbat de 47 de ani, din Timişoara, care a fost contact cu femeia depistată pozitiv în data de 28 februarie 2020 şi care s-a întors din Italia. Mai exact, bărbatul a călătorit cu femeia de 38 de ani în acelaşi avion, în partea dreaptă a acesteia în data de 20 februarie 2020 cu o cursă care se întorcea din Italia. Din data de 28 februarie 2020, bărbatul, considerat contact direct, s-a aflat în autoizolare la domiciliu împreună cu familia. Rezultatele primei probe recoltate la începutul perioadei de autoizolare au fost negative. Rezultatul probei recoltată în ziua de ieri (în cea de-a 12 –a zi de la contactul cu femeia de 38 de ani) a ieşit pozitiv la infecţia cu coronavirus COVID 19", anunţă Grupul de Comunicare Strategică.Conform primelor informaţii din partea DSP Timiş, bărbatul este asimptomatic, afebril."S-a solicitat transportul cu izoleta la Spitalul de Boli Infecţioase Victor Babeş din Timişoara", anunţă sursa citată.În curtea în care locuieşte bărbatul mai trăiesc alte două familii faţă de care se vor lua măsurile de autoizolare.